b'\n_START_ARTICLE_\nWilliam Wilson Morgan\n_START_SECTION_\n\xc5\xbdivljenje in delo\n_START_PARAGRAPH_\nMorgan je \xc5\xa1tudiral na Univerzi v Chicagu, kjer je diplomiral leta 1927 in doktoriral leta 1931 pod mentorstvom Otta Struveja. Potem je delal na Observatoriju Yerkes v Williams Bayu pod okriljem Univerze v Chicagu in tu ostal vse \xc5\xbeivljenje. Tri leta je bil tudi predstojnik observatorija._NEWLINE_V poznih 40. letih 20. stoletja je to\xc4\x8dno raziskoval velike modro-bele zvezde v na\xc5\xa1i Galaksiji. Te ionizirajo vodik v svoji okolici. Z meritvami spektralnega sevanja vodika je uspel dolo\xc4\x8diti dele spiralne zgradbe na\xc5\xa1e Galaksije. Do tedaj so domnevali, da ima na\xc5\xa1a Galaksija tak\xc5\xa1no zgradbo, vendar je niso mogli dokazati. Spiralno zgradbo so \xc5\xa1e naprej analizirali z radijskim sevanjem neioniziranega vodika, ki jo je napovedal van de Hulst, medtem ko je Morgan \xc5\xa1e opravljal svoje raziskave._NEWLINE_Od leta 1947 do 1952 je bil urednik Astrophysical Journala.\n_START_SECTION_\nNagrade\n_START_PARAGRAPH_\nLeta 1958 je za svoje znanstveno delo na podro\xc4\x8dju astronomije prejel medaljo Bruceove. Leta 1961 mu je Ameri\xc5\xa1ko astronomsko dru\xc5\xa1tvo za \xc5\xbeivljenjsko delo podelilo lektorat Henryja Norrisa Russlla, leta 1980 pa je prejel medaljo Henryja Draperja.\n_START_SECTION_\nPoimenovanja\n_START_PARAGRAPH_\nPo njem o imenovali asteroid 3180 Morgan.'